<classify> Ofisa Habari wa Yanga, Jerry Muro alisema Mtibwa Sugar yenye makazi yake Turiani, Mvomero mkoani Morogoro ambayo watacheza nayo kesho, ni bora sana kuliko Simba ambayo waliifunga mwishoni mwa wiki.Yanga itakuwa mwenyeji wa Mtibwa Sugar katika mchezo utakaofanyika kesho kwenye Uwanja wa Jamhuri, ambapo imepania kulipa kisasi baada ya kufungwa 2-0 msimu uliopita katika mchezo wa ufunguzi wa msimu huo.Mtibwa nao walikubali kichapo cha 2-0 kutoka kwa Yanga katika mchezo wa marudiano kwenye Uwanja wa Taifa jijini Dar es Salaam. Muro akifafanua kauli yake hiyo alisema Mtibwa Sugar wako katika nafasi ya tatu kimsimamo na hawajafungwa hata mchezo mmoja kama Yanga, lakini Simba wameshafungwa na wako katika nafasi ya nne.Alisema Simba hawana ubavu katika ligi hiyo, ambapo aliifananisha na timu za mchangani ambazo mechi zao wameishia kucheza mtaani tu na sio katika mashindano makubwa. Mbali na mchezo wa Mtibwa Sugar na Yanga, mechi nyingine kesho ni Simba watakaowakaribisha Stand United, Azam FC dhidi ya Coastal Union, Kagera Sugar dhidi ya JKT Ruvu, African Sports watacheza na ndugu zao wa Mgambo JKT na Tanzania Prisons dhidi ya Mwadui ya Shinyanga.  <topic>: michezo 